**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre podporu sociálneho začlenenia fyzickej osoby s ťažkým zdravotným postihnutím do spoločnosti predkladá na rokovanie vlády Slovenskej republiky návrh poslankyne Národnej rady Slovenskej republiky Jany Žitňanskej na vydanie zákona, ktorým sa mení zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia v znení neskorších predpisov (tlač 1146).

Ministerstvo k predloženému poslaneckému návrhu uvádza nasledovné:

**Všeobecne**

Predmetom návrhu zákona je odstrániť krátenie peňažného príspevku na opatrovanie v prípade, že fyzická osoba, ktorá opatruje fyzickú osobu s ťažkým zdravotným postihnutím, je poberateľom starobného dôchodku, predčasného starobného dôchodku, invalidného dôchodku z dôvodu poklesu schopnosti vykonávať zárobkovú činnosť o viac ako 70%, výsluhového dôchodku alebo invalidného výsluhového dôchodku, prípadne súbežne s týmito dávkami poberá aj iné dávky dôchodkového poistenia, dávky výsluhového zabezpečenia alebo iné dôchodky starobného dôchodkového sporenia. Takéto krátenie podľa navrhovateľky nemá svoje odôvodnenie v zníženom rozsahu alebo kvalite poskytovania opatrovania fyzickej osobe s ťažkým zdravotným postihnutím, keďže nepredstavuje príjem zo závislej práce, resp. príjem, pre ktorý by fyzická osoba, ktorá poskytuje opatrovanie fyzickej osobe s ťažkým zdravotným postihnutím, musela tráviť čas inou činnosťou na úkor opatrovania. Návrhom zákona sa zrušuje paušálny príspevok pre uvedenú skupinu poberateľov a určuje sa im výška príspevku rovnakým spôsobom ako je tomu pri osobách v produktívnom veku.

Predmetom návrhu zákona je taktiež umožniť poskytovať poberateľom dôchodkov peňažný príspevok na opatrovanie vo výške zvýšenej o 100 eur mesačne v prípade, ak osoba opatruje nezaopatrované dieťa.

**Stanovisko**

Súčasné podmienky poskytovania peňažného príspevku na opatrovanie boli nastavené s ohľadom na skutočnosť, že peňažný príspevok na opatrovanie nie je len forma kompenzácie sociálnych dôsledkov ťažkého zdravotného postihnutia občana v oblasti jeho sebaobsluhy, ale že je nepriamo aj náhradou príjmu v prípade, že sa fyzická osoba v aktívnom veku rozhodne zanechať svoje zamestnanie, resp. vôbec do zamestnania nenastúpiť a opatrovať svojho príbuzného. Uvedené skutočnosti viedli k stanoveniu inej výšky peňažného príspevku pre osoby vykonávajúce opatrovanie, ktoré poberajú dôchodkovú dávku.

Aj poznatky ministerstva ukazujú, že sa príspevok na opatrovanie postupne transformuje z náhrady príjmu na reálny príjem, ktorým štát poskytuje odmenu osobe, ktorá opatruje osobu s ťažkým zdravotným postihnutím, za službu, ktorú by mal poskytovať sám. Uvedený vývoj je prirodzený vzhľadom na prebiehajúce a aj očakávané starnutie populácie. V takom prípade prestáva byť opodstatnené nerovnaké postavenie poberateľov dôchodkových dávok v prístupe k príspevku na opatrovanie.

Zvýšenie peňažného príspevku na opatrovanie v prípade opatrovania nezaopatreného dieťaťa s ťažkým zdravotným postihnutím bolo v minulosti zavedené v snahe napomôcť osobám, ktoré popri opatrovaní takéhoto dieťaťa nevykonávajú zamestnanie a ani nepoberajú dávku dôchodkového poistenia, výsluhového zabezpečenia alebo dôchodky starobného dôchodkového sporenia. Častokrát ide o osamelé matky detí, ktorých jediným príjmom je peňažný príspevok na opatrovanie.

Vzhľadom na vecný súhlas ministerstva s odstránením rozdielov pri poskytovaní príspevku na opatrovanie na základe kritéria, ktorým je poberanie dôchodkovej dávky je zrejmé, že uvedené kritérium by nemalo existovať ani pri nároku na zvýšenie tohto príspevku v prípade opatrovania nezaopatreného dieťaťa s ťažkým zdravotným postihnutím.

Prijatím navrhovanej zmeny by sa však osoby v postproduktívnom veku dostali do zvýhodneného postavenia voči osobám v produktívnom veku, keďže návrh zákona ponecháva podmienku, podľa ktorej nárok na zvýšenie peňažného príspevku na opatrovanie v prípade opatrovania nezaopatreného dieťaťa s ťažkým zdravotným postihnutím nepatrí osobe, ktorá má príjem zo zamestnania. Takáto regulácia nie je z pohľadu ministerstva žiaduca, preto navrhuje, aby sa z právnej úpravy vypustila aj podmienka nepoberania príjmu zo zamestnania. Alternatívou je ponechať súčasnú právnu úpravu, kedy by podmienkou uvedeného navýšenia peňažného príspevku na opatrovanie aj naďalej bolo, že osoba vykonávajúca opatrovanie nemá príjem zo zamestnania ani nepoberá dávky dôchodkového poistenia, výsluhového zabezpečenia alebo dôchodky starobného dôchodkového sporenia. Druhá alternatíva nie je premietnutá do odhadu vplyvov navrhovaných zmien.

Je nevyhnutné zdôrazniť, že zrovnoprávnenie podmienok poskytovania peňažného príspevku pre poberateľov dôchodkov v rovnakej výške ako je to u poberateľov v produktívnom veku, by predstavovalo zavedenie zohľadňovania príjmu opatrovanej fyzickej osoby s ťažkým zdravotným postihnutím. V prípade prijatia poslaneckého návrhu s navrhovanou účinnosťou o 1. januára 2023 je teda súčasne potrebné v prechodnom ustanovení vysporiadať sa s už vyplácanými príspevkami na opatrovanie, pri ktorých sa príjem doteraz neposudzoval.

Vzhľadom na to, že každoročné prehodnocovanie príjmov fyzickej osoby s ťažkým zdravotným postihnutím sa vykonáva k 1. júlu a zároveň k tomuto dátumu vláda Slovenskej republiky môže na základe zákonného splnomocnenia určiť výšku peňažného príspevku na opatrovanie nariadením, ministerstvo navrhuje, s cieľom odstránenia nadbytočnej byrokratickej záťaže, posunutie účinnosti návrhu zákona na 1.júla 2023.

Ako už bolo uvedené, ministerstvo v zásade z vecného hľadiska s navrhovanými zmenami súhlasí. Obe navrhované zmeny však majú významný vplyv na štátny rozpočet, pričom krytie tohto vplyvu nie je zabezpečené v rozpočtovej kapitole ministerstva, z ktorého sú hradené peňažné príspevky na kompenzáciu sociálnych dôsledkov ťažkého zdravotného postihnutia. Predpokladaný vplyv na štátny rozpočet, pri navrhovanej účinnosti 1. januára 2023 predstavuje v roku 2023 sumu 64,3 miliónov eur, v roku 2024 sumu 65,2 milióna eur a v roku 2025 sumu 65,4 miliónov eur.

Okrem vecných pripomienok k zvýšeniu peňažného príspevku na opatrovanie, preto ministerstvo podmieňuje svoj súhlas aj navýšením vlastnej rozpočtovej kapitoly.

**Medzirezortné pripomienkové konanie**

V rámci pripomienkového konania si **Ministerstvo financií Slovenskej republiky** uplatnilo zásadnú pripomienku, ktorou žiadali doplniť predkladaciu správu o návrh na úhradu zvýšených výdavkov na jednotlivé rozpočtové roky vo vzťahu k negatívnemu vplyvu na rozpočet verejnej správy v súvislosti s odstránením krátenia peňažného príspevku na opatrovanie pre viac ako 24 000 poberateľov a zvýšením peňažného príspevku na opatrovanie pre poberateľov dôchodkov o 100 eur mesačne v prípade, ak osoba opatruje nezaopatrené dieťa.

Ministerstvo tejto zásadnej pripomienke vyhovelo a požadovaným spôsobom doplnilo predkladaciu správu.

Ministerstvo súčasne odporúča vláde Slovenskej republiky uplatniť nasledujúce legislatívno-technické pripomienky.

1. V názve návrhu zákona sa vypúšťajú slová „a dopĺňa“ a za slovo „postihnutia“ vkladajú slová „a o zmene a doplnení niektorých zákonov“.

*Odôvodnenie:*

*Legislatívno-technická pripomienka, ktorou sa precizuje názov návrhu zákona.*

1. V úvodnej vete k čl. I sa vypúšťajú slová „zákona č. 8/2009 Z. z.,“ a za slová „zákona č. 191/2018 Z. z.,“ sa vkladajú slová „zákona č. 83/2019 Z. z.,“.

*Odôvodnenie:*

*Legislatívno-technická pripomienka, ktorou sa precizuje znenie úvodnej vety k čl. I.*

1. V čl. I bod 3 znie:

„3. V § 40 odsek 9 znie:

„(9) Peňažný príspevok na opatrovanie podľa odsekov 7 a 8 sa zvýši o 100 eur mesačne, ak je fyzickou osobou s ťažkým zdravotným postihnutím jedno alebo viacero nezaopatrených detí.“.“.

*Odôvodnenie:*

*Navrhuje sa nezohľadňovať príjem zo zamestnania na účely vzniku nároku na zvýšenie peňažného príspevok na opatrovanie, ak je fyzickou osobou s ťažkým zdravotným postihnutím jedno alebo viacero nezaopatrených detí, z účelom odstránenia nerovnakého postavenia osôb, ktorý takýto príjem majú voči osobám, ktoré poberajú dôchodkové dávky. Zároveň sa legislatívno-technicky a reflektuje na vypustenie odsekov 8 a 9 v § 40.*

1. V čl. I sa za bod 3 vkladá nový bod 4, ktorý znie:

„4. V § 40 ods. 10 sa slová „odsekov 7 až 10“ nahrádzajú slovami „odsekov 7 a 8“.“.

Nasledujúce body sa primerane prečíslujú.

*Odôvodnenie:*

*Legislatívno-technická pripomienka, ktorou sa reflektuje na vypustenie odsekov 8 a 9 v § 40.*

1. V čl. I odporúčame spojiť body 4 a 5 do jedného bodu a body 6 a 7 do jedného bodu.

*Odôvodnenie:*

*Legislatívno-technická pripomienka.*

1. V čl. II sa slovo „januára“ nahrádza slovom „júla“.

*Odôvodnenie:*

*Vzhľadom to, že každoročné prehodnocovanie príjmov fyzickej osoby s ťažkým zdravotným postihnutím sa vykonáva k 1. júlu a zároveň k tomuto dátumu vláda Slovenskej republiky môže na základe zákonného splnomocnenia určiť výšku peňažného príspevku na opatrovanie nariadením, navrhuje sa, s cieľom odstránenia nadbytočnej byrokratickej záťaže, posunutie účinnosti návrhu zákona na 1.júla 2023.*

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom poslankyne Národnej rady Slovenskej republiky Jany Žitňanskej na vydanie zákona, ktorým sa mení zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia v znení neskorších predpisov (tlač 1146) **súhlas po zapracovaní pripomienok uvedených v predkladacej správe.**